Komisjoni määrus (EMÜ) nr 3439/83,

5. detsember 1983,

millega sätestatakse eritingimused teatavate juustude ekspordiks Austraaliasse

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 27. juuni 1968. aasta määrust (EMÜ) nr 804/68 piima- ja piimatooteturu ühise korralduse kohta, [1] viimati muudetud määrusega (EMÜ) nr 1600/83, [2] eriti selle artikli 17 lõike 4 esimest lõiku,

ning arvestades, et:

komisjon on jõudnud Austraalia valitsusega kokkuleppele, et teatavate Austraaliasse imporditavate ühenduse päritolu juustude suhtes ei kohaldata tasakaalustavaid tollimakse ja nende juustude eksportimisel Austraaliasse vähendatakse eksporditoetust;

tuleks sätestada nimetatud juustudega kaasas olevate sertifikaatide süsteem, mis võimaldaks sihtriigi pädevatel asutustel kiirendada tollivormistust; tuleks võtta meetmeid, mis tagavad, et ei antaks suuremat toetust kui Austraaliasse ekspordi korral ette on nähtud;

piima- ja piimatooteturu korralduskomitee pole oma esimehe määratud tähtaja jooksul oma arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

I lisas nimetatud juustude ekspordiks Austraaliasse antakse eksportija taotluse põhjal välja II lisas toodud näidisele vastav sertifikaat.

Artikkel 2

1. Sertifikaate võib välja anda iga liikmesriigi määratud pädev asutus, edaspidi "väljaandev asutus". Need asutused säilitavad väljaantud sertifikaatide koopiad.

2. Väljaandev asutus nummerdab kõik sertifikaadid. Koopiatel on sama number kui originaalil.

Artikkel 3

Ühtse tollitariifistiku alamrubriiki 04.04 E I b) 2 kuuluvate toodete puhul sisaldab sertifikaadi lahter 7 sõnu: "mitterasvainete veesisaldus ületab 47 %, aga on alla 62 % kaalust".

Artikkel 4

Sertifikaadid kehtivad ainult neil näidatud koguse suhtes. Kui kogus ei ole rohkem kui 5 % sertifikaadil näidatust suurem, loetakse see sertifikaadile vastavaks.

Artikkel 5

1. Sertifikaadi originaal ja üks koopia antakse kinnitamiseks tolliasutusse, kuhu on esitatud ekspordideklaratsioon sertifikaadiga hõlmatud juustude kohta. Sertifikaadid ja koopiad tuleb esitada 60 päeva jooksul pärast sertifikaadi väljaandmise kuupäeva.

2. Lõikes 1 nimetatud tolliasutus kinnitab sertifikaadi originaali ja koopia ainult juhul, kui need on esitatud lõikes 1 nimetatud ajavahemiku jooksul ning kui ekspordideklaratsioonis ja toetuse saamiseks kasutatud dokumendis näidatud sihtriik on seesama, mille jaoks sertifikaat on välja antud.

3. Pärast kinnitamist tagastatakse sertifikaatide originaalid ja koopiad asjaomasele osapoolele.

4. Kui sihtriigi pädevad asutused nõuavad hilisemat kontrollimist, teatab väljaandev asutus võimalikult kiiresti neile selle tulemusest.

Artikkel 6

1. Piiramata komisjoni määruse (EMÜ) nr 2730/79 [3] artiklit 20, loetakse II lisas esitatud näidisele vastava sertifikaadi koopiat, millel on sihtriigi tolliasutuse nõuetekohane kinnitus selleks ettenähtud lahtris, tõendiks nimetatud artikli lõike 3 tähenduses.

2. Kui pärast juustu ekspordiks vormistamist tollis toetuse saamiseks kasutatav dokument nimetab sihtriigina Austraaliat, ei tohi anda eksporditoetust, mis oleks suurem Austraaliasse eksporditavatele juustudele sätestatud määrast.

Artikkel 7

1. II lisas esitatud blanketi näidise järgi koostatakse üks originaal ja vähemalt kaks koopiat.

2. Liikmesriigid trükivad või lasevad trükkida käesoleva määrusega ettenähtud blanketid. Blankettide formaat on 210 × 297 millimeetrit.

3. Juustu eksportivad liikmesriigid võivad nõuda, et nende territooriumil kasutatavate sertifikaatide tekst oleks lisaks inglise keelele ka ühes nende riigikeeltest.

Artikkel 8

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 1984.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 5. detsember 1983

Komisjoni nimel

komisjoni liige

Poul Dalsager

[1] EÜT L 148, 28.6.1968, lk 13.

[2] EÜT L 163, 22.6.1983, lk 56.

[3] EÜT L 317, 12.12.1979, lk 1.

--------------------------------------------------

I LISA

Juustude nimekiri, millele võib anda II lisas esitatud näidise kohase sertifikaadi

Ühtse tollitariifistiku rubriigi nr | Kirjeldus |

ex 04.04 C | Sinihallitusjuust, välja arvatud rokfoor |

04.04 E I b) 1 | Cheddar |

ex 04.04 E I b) 2 | Muud juustud, mille mitterasvainete veesisaldus ületab 47 %, aga on alla 62 % kaalust, välja arvatud: Kefalotiri, Kefalograviera, Kasseri, mis on tehtud ainult lamba- ja/või kitsepiimastAsiago, Caciocavallo, Montasio, Provolone, Ragusano, Butterkäse, Esrom, Italico, Kernhem, Saint-Nectaire, Saint-Paulin, Taleggio, Ricotta, fetajuustud, mille kuivaine rasvasisaldus on väiksem kui 19 % kaalust ja kuivainesisaldus 32 % kaalust või rohkemjuustud, mille kuivaine rasvasisaldus on 19 % või rohkem, aga vähem kui 39 % ning mitterasvaine veesisaldus 62 % kaalust või vähem |

--------------------------------------------------

II LISA

+++++ TIFF +++++

--------------------------------------------------